Consolidated PBY Catalina

Consolidated PBY Catalina er et amerikansk amfibiefly, opprinnelig rent sjøfly, for transport, rekognosering og ubåtkrigføring. Catalina brukes også som brannfly.

Historikk 
Catalina fløy første gang i mars 1935, da som et rent sjøfly. Den amerikanske marine innså tidlig at det var en bra konstruksjon og bestilte 166 fly i første omgang. Det var først i forbindelse med at RAF bestilte sine Model 28 at det fikk navnet «Catalina». Flyet kunne holde seg i  luften ca. 18 timer med de innebygde tankene og med ekstratanker ble flytiden øket til ca. 24 timer. Hele den midtre delen av vingen er en eneste stor bensintank – senere ble også denne utvidet. Flere fabrikker produserte Catalinafly; en versjon ble lisensprodusert i Sovjetunionen under navnet GST.

De første variantene (PBY-1 till PBY-5) var sjøfly. Fra og med varianten PBY-5A, som ble utstyrt med opptrekkbare og innfellbare landingshjul, ble Model 28 et amfibiefly.

PBY stod for: P:Patrol, B: Bomber, Y: Consolidated Aircraft Corporation. Den siste bokstaven skulle identifisere leverandør, men siden C allerede var tatt av Curtiss, ble Y betegnelsen for Consolidated.

Varianter
PBY-1 Sjøfly fløy förste gang i 1935, 60 eksemplarer ble bygget.
PBY-2 40 ble bygget.
PBY-3 66 ble bygget.
PBY-4 33 ble bygget.
PBY-5 første varianten som ble bygget i et større antall
PBY-5A første amfibie-variant i Royal Air Force  Catalina Mk III og i  USAAF som OA-10. 
PBY-6A Consolidated produserte en variant; PBn-1, i USAF som OA-10B. 
PBn-1 en PBY-5A modifisert av Naval Aircraft Factory med større tankvolum og større sideror, benevnt som Normad. 
PBV-1A variant av PBY-5A produsert av  Canadian Vickers fikk betegnelsen Canso eller PB 4-54. 
PBY variant produsert av Canadian Boeing 
GST variant av PBY-5A produsert i  Sovjetunionen benevnt  MP-7 eller KM-2 avhengig av motoralternativ.

Catalina i Norge

Catalina i Luftforsvaret
330 skvadron, som var stasjonert på Island og senere Skottland, fikk tildelt 6 Catalina amfibiefly Mk IIIA
333 skvadron i Woodhaven fikk tildelt fire Catalina Mk I; Vingtor, Viking, Jøssing og Ulabrand.
Disse ble brukt til patruljering langs norskekysten, til å transportere agenter med radiosendere til hemmelig oppdrag i Norge. og til å hente utsatte hjemmefronts-menn med en dødsdom hengende over seg i Norge til i sikkerhet i Storbritannia.

Etter krigen og frem til 1961 disponerte skvadronen 21 Catalina. Luftforsvaret hadde tre alvorlige ulykker med Catalina; Catalinaen som sank i Altafjorden, Catalina-ulykken på Førdesveten og Bjørnøya-ulykken. Totalt mistet 19 besetningsmedlemmer og 14 sivile livet.

Sivile Catalina
Vingtor Luftveier anskaffet i 1946 to Catalina, Mk.IVb som ble registrert i Norges luftfartøyregister som LN-OAP og LN-OAR
.

Catalina i bruk etter annen verdenskrig

Catalina var primært et militært overvåknings- sjørednings- og patruljefly som ble bygge i et antall av ca. 3 500 eksemplarer. Etterhvert som de ble faset ut fra de alliertes flyvåpen ble de  solgt til en rekke land og enkelte ble tatt i bruk som brannslukningsfly mot skogbranner. Flyet ble ansett for velegnet da det på grunn av sin lave hastighet kunne etterfylle vann svevende over forholdsvis små skogstjern. Et Canadisk Catalina var i flere år på 1970- og 1980-tallet fast stasjonert på Fornebu til bruk mot skogbranner.

Flere ble etter krigen tatt i bruk som ordinære transportfly i Canada, på Amazonas i Brasil og til å frakte turister langs Nilen, I det hele ble de satt inn der hvor det var vanskelige forhold å anlegge flyplasser.

Det finnes fortsatt, over 70 år etter at modellen ble introdusert, en håndfull flygedyktige Catalina-fly. Mange Catalina har funnet veien til både sivile og militære flymuseer. I Norge finnes to gjenværende Catalina, på Norsk Luftfartsmuseum i Bodø og på Flyhistorisk Museum, Sola, Stavanger.

Spesifikasjoner

Dimensjoner
Lengde:19,7 m
Vingespenn 34,1 m
Høyde 5,6 m
Maks vekt:17 000 kg

Ytelser
Motorer: 2 P&W 1830-92, 1 200 H/k
Maks hastighet: 300 km/t
Maks høyde 4 900 m
Rekkevidde: 4 100 km

Andre opplysninger
(PBY-5A):5stk. 12,7 mm mitraljøser, Dypvannsbomber

Referanser

Eksterne lenker
 Catalina på Norsk Luftfartmuseum
 Mer om Catalina

Fly fra andre verdenskrig
Sjøfly
Utstyr brukt av Luftforsvaret
Antiubåtfly
Maritime patruljefly
Tomotors propelldrevne luftfartøy
Luftfartøy produsert i USA
Fly fra Koreakrigen
Amfibiefly